নিজস্ব প্রতিবেদন: রাজ্যে পা রেখেই দায়িত্ব বুঝে নিলেন কংগ্রেসের নয়া পর্যবেক্ষক গৌরব গগৈ। অধীরকে নিয়ে জট পেকেছে দলের একাংশের মধ্যে। তাদের অভিযোগ, দরকারে কাছে পাওয়া যায় না অধীর চৌধুরীকে। গৌরব গগৈকে পাশে নিয়েই অধীরের জবাব, আমাকে কিছু জানাতে সমস্যা হলে এবার থেকে নয়া পর্যবেক্ষককে সমস্যার কথা জানাবেন। রাজ্য রাজনীতিতে বারবারই অধিরকে ঘিরে তৈরি হয়েছে বিতর্ক। এবার বাংলার দায়িত্বপ্রাপ্ত কংগ্রেসের নয়া পর্যবেক্ষক গৌরব গগৈর কাছে প্রদেশ কংগ্রেস সভাপতির বিরুদ্ধে নালিশ জানিয়েছে দলেরই একাংশ। প্রদেশ সভাপতির বিরুদ্ধে অভিযোগ তোলা হয়েছে, দলে সময় দেন না তিনি। প্রদেশ কংগ্রেস দফতরেও নিয়মিত হাজিরা মেলে না তাঁর। ফলে অভাব অভিযোগ জানানোর লোকই নেই এখানে। সোমবার প্রদেশ কংগ্রেস দফতরে কংগ্রেস নেতৃত্বদের নিয়ে বৈঠক করেন নয়া পর্যবেক্ষক গৌরব গগৈ। বৈঠক শেষে দলের একাংশের অভিযোগ উড়িয়ে প্রদেশ সভাপতির দাবি, আমার অনুপস্থিতিতে নয়া পর্যবেক্ষককে সমস্যার কথা বলুক দলের নেতারা। নয়া পর্যবেক্ষক জানিয়েছেন, আমাদের দলে গণতন্ত্রই শেষ কথা। বিজেপির একনায়কতন্ত্র এখানে চলে না। নয়া পর্যবেক্ষক রাজ্যে প্রবেশের পরেই শুরু হয়েছে নতুন জল্পনা। অধীরের ছুটির ঘণ্টা কি বাজতে চলেছে? যদিও উর্দ্ধতন নেতৃত্ব এখনই এ নিয়ে মুখ খুলতে নারাজ।